# Сергей Бодров (1971)

Сергей Сергеевич Бодров (1971 елның 27 декабре, Мәскәү, ССРБ — 2002 елның 20 сентябре, Төньяк Осетия, Россия), шулай ук кече Сергей Бодров буларак танылган — совет һәм Россия киноактёры, кинорежиссёр, сценарий язучы һәм телетапшырулар алып баручы, сәнгать белеме кандидаты, Россия Федерациясе Дәүләт премиясе лауреаты (1997).
«Кавказ әсире», «Абый», «Стрингер», «Көнчыгыш-Көнбатыш», «Абый 2» һәм «Аю үбеше» фильмнарында төп рольләрне башкаручы, «Марафон-15», «Караш» һәм «Соңгы герой» проектының беренче сезонын алып баручы.

# Сергей Бодров (1971)
## Тормыш юлы

1971 елның 27 декабрендә Мәскәүдә туган.
1989—1994 елларда ул М. В. Ломоносов исемендәге Мәскәү дәүләт университетының Тарих факультетының тарих һәм сәнгать теориясе бүлегендә укый. Сергей университетны кызыл диплом белән тәмамлый һәм аспирантурада кала. 1998 елда МДУда сәнгать фәннәре докторы, профессор В. Н. Гращенковның фәнни җитәкчелегендә «Яңарыш чорының Венеция рәсем сәнгатендә архитектура» темасы буенча сәнгать белеме кандидаты гыйльми дәрәҗәсенә диссертация яклый.
Бодров өчен беренче кинематографик тәҗрибәләр әтисенең «Мин сине күрәлмыйм» (1986) һәм «СЭР (Азатлык — ул җәннәт» (1989) фильмнарында кечкенә генә эпизодик рольләр була.
1996 елның октябрендә Сергей «ОРТ» телеканалында «Караш» программасын алып бара. Анда ул 1999 елның августына кадәр эшли.
1996 елда Сочида узган кинофестиваль вакытында Сергей режиссёр Алексей Балабанов белән танышкан, ул аны «СТВ» студиясенә китергән. «Абый» фильмы нәкъ шушы студиядә төшерелә, аның премьерасы Россиядә 1997 елның 12 декабрендә була (дөнья премьерасы Франциядә 1997 елның 17 маенда булган). Сергей фильмда төп рольне — Данил Багров ролен уйный. 2000 елның 11 маенда Россиядә «Абый 2» фильмы премьерасы була.
2000 елда Бодров Калифорниягә әтисенең «Quickie. Әйдә бу эшне тиз башкарыйк» фильмын төшерүдә катнашу өчен бара. «Quickie»да төшерүдән бушаган вакытта Сергей Бодров үзенең беренче фильмы — «Апалар» фильмы сценариен язган.
2002 елның июлендә Бодров үзенең «Связной» исемле икенче фильмын төшерүгә керешә.
2002 елның 20 сентябрь иртәсендә Сергей Бодров җитәкчелегендәге «Связной» фильмының төшерү төркеме Владикавказдан тауларга китә. Караңгы төшкәч, төркем кире шәһәр ягына китә. Сәгать 20:08 дә кинәт Колка бозлыгы төшә башлый, боз өеме берничә минут эчендә Кармадон тарлавыгын 60 метрлы боз һәм таш катламы белән каплый. Беркем дәк откарылырга өлгермәгән. Фаҗигадән соң йөздән артык кеше хәбәрсез югалган дип санала, Бодров мәете дә табылмаган.

# Сергей Бодров (1971)
## Гаилә

* Әтисе — Сергей Владимирович Бодров (1948 елның 28 июне), кинорежиссёр.
* Әнисе — Валентина Николаевна Бодрова, сәнгать белгече, МДУның тарих факультетында укытучы. Өлкән Бодров белән алар 1976 елдан аерылышкан.
* Апасы — Асия Сергеевна (Ася) Бодрова-Беккулова. Өлкән Сергей Бодровның һәм танылган Казакъстан рәссамы һәм галерея хуҗасы Айжан Беккулова кызы.
* Хатыны — Светлана Бодрова (Ситина, Михайлова), Мәскәү дәүләт геодезия һәм картография университетын тәмамлаган. 2000 елдан 2014 елга кадәр «Көт мине» программасында режиссёр булып эшли, аннары «Сәяхәтсез язмалар» программасына күчә.
* Кызы — Ольга Сергеевна Бодрова (1998 елның 24 июле).
* Улы — Александр Сергеевич Бодров (2002 елның 27 августы).

# Сергей Бодров (1971)
## Фильмография

| Ел | Фильм | Роль |
| 1986 | Мин сине күрәлмыйм | ат спорты клубында малай |
| 1989 | СЭР | төрмәдә утыручы |
| 1992 | Ак король, кызыл королева | хат ташучы |
| 1996 | Кавказ әсире | Иван Жилин |
| 1997 | Абый | Данила Багров |
| 1998 | Стрингер | Вадик |
| 1999 | Көнчыгыш-Көнбатыш | Сашa Васильев |
| 2000 | Абый 2 | Данила Багров |
| 2001 | Әйдә бу эшне тиз башкарыйк | Дима |
| 2001 | Апалар | Данила Багров |
| 2002 | Сугыш | капитан Медведев |
| 2002 | Аю үбеше | Миша |
| 2002 | Связной (тәмамланмаган) | чүп түгүче Алексей Семёнов |